2021. gada 11. februārī Noteikumi Nr. 99

Rīgā (prot. Nr. 15 16. §)

**Grozījumi Ministru kabineta 2002. gada 4. novembra noteikumos Nr.****506** **"Noteikumi par kravu pieņemšanu pārvadāšanai pa dzelzceļu"**

Izdoti saskaņā ar

[Dzelzceļa pārvadājumu likuma](http://www.likumi.lv/doc.php?id=47774)

33. panta otro daļu

Izdarīt Ministru kabineta 2002. gada 4. novembra noteikumos Nr. 506 "Noteikumi par kravu pieņemšanu pārvadāšanai pa dzelzceļu" (Latvijas Vēstnesis, 2002, 163. nr.; 2009, 129. nr.) šādus grozījumus:

1. Svītrot 8. punktā vārdus "(izņemot sīksūtījumu iekraušanu vagonos koplietošanas vietās)".

2. Svītrot 9. punktā vārdus "sīksūtījumus un".

3. Svītrot 13. punktu.

4. Izteikt 17. punktu šādā redakcijā:

"17. Nosūtītājs pavadzīmes ailē "Kravas nosaukums" izdara atzīmi:

17.1. "No uzkalna nenolaist" – pārvadājot garmēra kravas, refrižerator­konteinerus vagonu sakabē, pārvadātājam nepiederošo vagonu kā transport­līdzekli, kura nolaišana no uzkalna ir aizliegta saskaņā ar vagona tehniskās ekspluatācijas noteikumiem, kravu uz savām asīm (izņemot kravu vagonus, kuru nolaišana no uzkalna ir atļauta saskaņā ar vagona tehniskās ekspluatācijas noteikumiem);

17.2. "No uzkalna nolaist uzmanīgi" – pārvadājot kravas, kuras saskaņā ar standartiem, tehniskajiem noteikumiem vai produkcijas normatīvi tehnisko dokumentāciju ir trauslas vai ar tām ir nepieciešama piesardzīga rīkošanās, kā arī pārvadājot refrižeratorkonteinerus uz atsevišķa vagona."

5. Svītrot 31. punktā vārdu "sīksūtījumos".

6. Svītrot 33. punktu.

7. Svītrot 34. punktā vārdus "vai vidējas tonnāžas".

8. Svītrot 37.2. apakšpunktu.

9. Svītrot 47. punktu.

10. Aizstāt 51. punktā vārdus "vagonu, konteineru un sīksūtījumu" ar vārdiem "vagonu un konteineru".

11. Svītrot 70. punktu.

12. Svītrot 77. punktu.

13. Aizstāt 78. punktā vārdu "tonnu" ar skaitli un vārdu "1500 kilogramu".

14. Svītrot 81. punktu.

15. Svītrot 87. punktu.

16. Svītrot 103.2. apakšpunktu.

17. Svītrot 105. punkta otro teikumu.

18. Svītrot 106.3.6. apakšpunktu.

19. Svītrot 112. un 113. punktu.

20. Svītrot 127. punkta otro teikumu.

21. Izteikt 8. nodaļu šādā redakcijā:

**"8. Pārvadātājam nepiederoša vagona kā transportlīdzekļa pieņemšana pārvadāšanai**

146. Vagona pārvadājuma līguma noslēgšanu apstiprina pavadzīme. Tukšā vagona pārvadāšanu noformē ar pavadzīmi.

147. Pārvadājot vagonu ar kravu, kravai un vagonam noformē vienu pavadzīmi.

148. Uz vagona, kas tiek nodots pārvadāšanai, ir zīmes un uzraksti, kas noteikti priekšrakstos, kuri regulē vagonu pielaišanu apgrozībai dzelzceļa satiksmē.

149. Vagonam, ko nodod pārvadāšanai kā transportlīdzekli, vērtības pieteikšana nav pieļaujama.

150. Ja vagonam ir aprīkojums, kuru nepieciešams apkalpot pārvadāšanas ceļā, apkalpošanu nodrošina nosūtītājs.

151. Tukšos vagonus nosūtītājs nodod pārvadāšanai tehniskā lietošanas kārtībā (darbderīgus), pilnīgi izkrautus, attīrītus no iekšpuses un ārpuses, ar aizvērtām durvīm, lūkām, bortiem, izliešanas ierīču vākiem saskaņā ar atbilstošo vagonu veidu (tipu) tehniskās ekspluatācijas noteikumiem. Pārvadātājs nepārbauda, vai veikta vagona tīrīšana vai apstrāde (mazgāšana).

152. Bojāto vagonu var pieņemt pārvadāšanai, ja tas nerada draudus kustības drošībai. Nosūtītājs pavadzīmes ailē "Nosūtītāja paziņojumi" norāda vagona bojājumu veidu un apmēru vai pievieno pavadzīmei dokumentu, kurā tas ir norādīts.

153. Tukšo vagonu ar vienu pavadzīmi (sūtījums) pieņem pārvadāšanai no viena nosūtītāja vienā nosūtīšanas stacijā viena saņēmēja adresē uz vienu galastaciju.

154. Ja nosūtītājs un pārvadātājs to savstarpēji saskaņojuši, ar vienu pavadzīmi var noformēt divus vai vairāk pārvadāšanai nododamos no viena nosūtītāja vienā nosūtīšanas stacijā vienam saņēmējam uz vienu galastaciju adresētus vagonus.

155. Lēmumu par tukšo vagonu plombēšanu pieņem nosūtītājs.

156. Pārvadātājs, pieņemot vagonu pārvadāšanai, no ārpuses apskata vagona elementu (detaļu) stāvokli, vai ir aizvērtas lūkas, durvis, borti, cisternu izliešanas ierīču vāki. Ja tukšo vagonu aizplombējis nosūtītājs, pārvadātājs pārbauda arī plombu esību, nebojātību un plombu zīmju atbilstību ziņām, kas norādītas pavadzīmē."

Ministru prezidents A. K. Kariņš

Satiksmes ministrs T. Linkaits